## El Centre del Carme realça la seua història i arquitectura amb la reedició del llibre que narra el pas de reial monestir a centre d’art

*** El CCCC presenta este dijous, 13 de febrer, la reedició del llibre *Historia y arquitectura del antiguo convento del Carmen de València* de la historiadora Dolores García Hinarejos**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), presenta l’última versió del llibre *Historia y arquitectura del antiguo convento del Carmen de València. De Real Monasterio a Centre del Carme*, en el Centre del Carme de Cultura Contemporània (CCCC).

La presentació del llibre tindrà lloc este dijous 13 de febrer a les 19:00 hores en la sala Refectori del Centre del Carme a càrrec de la seua autora, la historiadora d’Art Dolores García Hinarejos.

El conjunt arquitectònic de l’antic convent, convertit hui en centre d’art, depassa els límits de la història de la ciutat i pot ser utilitzat com a eix per a donar una àmplia visió panoràmica de l’arquitectura valenciana i encara mediterrània, com a història viva de la ciutat.

La publicació és una versió actualitzada del mateix llibre publicat en 2009 sobre l’arquitectura i l’evolució de l’històric edifici, declarat bé d’interés cultural, incloent les últimes troballes arqueològiques dutes a terme durant la quarta fase de remodelació de l’edifici.

El llibre realça la labor d’investigació de tres dècades i els treballs de restauració dels últims anys, que han tret a la llum des de restes arqueològiques àrabs, anteriors a la fundació del monestir, fins a pintures murals del gòtic.

Entre els descobriments més rellevants es troben restes d’una vivenda islàmica del segle XII, anteriors a la fundació carmelita de 1281, i fragments de pintures murals d’estil gòtic en la sala del Dormitori, situada sobre el Refectori i l’Aula Capitular.

Esta última edició del llibre suposa un viatge per la història i l’arquitectura valencianes, des de la fundació del monestir que va donar nom al barri del Carme, passant per la seua etapa com a Museu de Belles Arts, com a seu de la Reial Acadèmia de Belles Arts de Sant Carles i Escola d’Arts i Oficis, fins a convertir-se en Centre del Carme Cultura Contemporània, en l’actualitat.

Fecha: 11/02/2025